Eagrán sealadach
BREITHIÚNAS NA CÚIRTE (an Cúigiú Dlísheomra)
12 Márta 2026 (*)
(Tarchur chun réamhrialú – Comhbheartas eachtrach agus slándála – Bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin – Rialachán (AE) Uimh. 269/2014 – An coincheap ‘cistí a reo’ – Airteagal 1(f) – Duine atá faoi réir bearta sriantacha maidir leis na cearta, a ghabhann le hadmhálacha taisclainne, chun freastal ar chruinniú shealbhóirí na n-ionstraimí sin agus vótáil ann)
I gCás C‑465/24,
IARRAIDH ar réamhrialú faoi
Airteagal 267 CFAE, ó Hoge Raad der Nederlanden (an Chúirt Uachtarach,
an Ísiltír), trí bhreith an 21 Meitheamh 2024, a fuarthas ag an gCúirt an 2 Iúil 2024, sna himeachtaí
SBK Art Limited Liability Company
v
Fortenova Group STAK Stichting,
Open Pass Limited,
tugann AN CHÚIRT (an Cúigiú Dlísheomra),
agus í comhdhéanta mar seo a leanas: M. L. Arastey Sahún,
Uachtarán Dlísheomra, J. Passer, E. Regan, D. Gratsias (Rapóirtéir) agus B. Smulders, Breithiúna,
Abhcóide Ginearálta: J. Richard de la Tour,
Cláraitheoir: A. Lamote, Riarthóir,
ag féachaint don nós imeachta i scríbhinn agus tar éis éisteacht an 11 Meitheamh 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        SBK Art Limited Liability Company, ag P. Goeth, Rechtsanwalt, J. Van Weerden agus E. J. H. Zandbergen, advocaten,
–        Fortenova Group STAK Stichting, ag Y. de Vries,
B. T. M. van der Wiel agus L. V. van Gardingen, advocaten,
–        Rialtas na hÍsiltíre,
ag E. M. Besselink agus K. Bulterman, i gcáil Gníomhairí,
–        Rialtas na Cróite,
ag G. Vidović Mesarek, i gcáil Gníomhaire,
–        Rialtas na hOstaire, ag A. Posch, J. Schmoll agus C. Leeb, i gcáil Gníomhairí,
–        an Coimisiún Eorpach,
ag M. Carpus-Carcea, L. Haasbeek agus L. Puccio, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 25 Meán Fómhair 2025
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú Airteagal 1(f) de Rialachán (AE) Uimh. 269/2014 ón gComhairle an 17 Márta 2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2014 L 78, lch. 6), arna leasú le Rialachán Cur Chun Feidhme (AE) 2022/1354 ón gComhairle an 4 Lúnasa 2022 (IO 2022 L 204 I, lch. 1) (‘Rialachán Uimh. 269/2014’).
2        Rinneadh an iarraidh seo in imeachtaí idir SBK Art Limited Liability Company, ar thaobh amháin, agus Fortenova Group STAK Stichting (‘STAK’) agus Open Pass Limited
(‘Open Pass’), ar an taobh eile, maidir le feidhmiú na gceart a ghabhann le hadmhálacha taisclainne i leith scaireanna (‘admhálacha taisclainne’) ag duine atá faoi réir na mbeart sriantach dá bhforáiltear i Rialachán Uimh. 269/2014, lena gceadaítear don duine sin freastal ar chruinniú shealbhóirí na n-ionstraimí sin agus vótáil ann (‘an cruinniú’).
An dlí lena mbaineann
Cinneadh (AE) 2014/145
3        Ag féachaint do dháta fhíorais na díospóide sna príomhimeachtaí, a tharla le linn mhí Lúnasa 2022, tá feidhm ag Cinneadh 2014/145/CBES ón gComhairle an 17 Márta 2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2014 L 78, lch. 16), arna leasú le Cinneadh (CBES) 2022/1355 ón gComhairle an 4 Lúnasa 2022 (IO 2022 L 204I, lch. 4) (‘Cinneadh 2014/145’).
4        Foráiltear le hAirteagal 6
de Chinneadh 2014/145:
‘Tiocfaidh an Cinneadh seo i bhfeidhm dáta a fhoilsithe in Iris Oifigiúil an Aontais Eorpaigh.
Beidh feidhm ag an gCinneadh seo go dtí an 15 Meán Fómhair 2022.
Déanfar athbhreithniú leanúnach ar an gCinneadh seo. Déanfar é a athnuachan, nó a leasú de réir mar is iomchuí, má mheasann Comhairle [an Aontais Eorpaigh] nár comhlíonadh a chuspóirí.’
[Aistriúchán neamhoifigiúil]
Rialachán Uimh. 269/2014
5        Glacadh Rialachán Uimh. 269/2014 de bhun
Airteagal 215 CFAE, chun éifeacht a thabhairt do na srianta a fhorchuirtear le Cinneadh 2014/145.
6        Luaitear, in aithrisí 1 agus 3 den Rialachán sin, an méid seo a leanas:
‘(1)      An 6 Márta 2014, cháin Cinn Stáit nó Rialtais Bhallstáit an Aontais [Eorpaigh] go láidir an sárú gan chúis a rinne Cónaidhm na Rúise ar cheannasacht agus ar iomláine chríochach na hÚcráine agus d’iarr siad ar Chónaidhm na Rúise a fórsaí armtha a tharraingt siar láithreach chuig limistéir a mbuanstáisiúin, i gcomhréir leis na comhaontuithe ábhartha. D’iarr siad ar Chónaidhm na Rúise rochtain láithreach ar bhreathnóirí idirnáisiúnta a cheadú. [...]
[...]
(3)      Chuir na Ceannairí Stáit nó Rialtais in iúl go láidir gur cheart teacht ar réiteach ar an ngéarchéim trí chaibidlíocht idir Rialtas na hÚcráine agus Rialtas Chónaidhm na Rúise, lena n‑áirítear tríd an úsáid a d’fhéadfaí a bhaint as sásraí iltaobhacha, agus in éagmais torthaí laistigh de thréimhse theoranta ama, go ndéanfaidh an tAontas [Eorpach] cinneadh maidir le bearta breise, amhail toirmisc taistil, calcadh sócmhainní agus an Cruinniú Mullaigh idir an Aontais Eorpaigh agus an Rúis a chur ar ceal.’
[Aistriúchán neamhoifigiúil]
7        Foráiltear le hAirteagal 1 den Rialachán sin:
‘Chun críocha an Rialacháin seo, tá feidhm ag na sainmhínithe seo a leanas:
[...]
(d)      ciallaíonn “acmhainní eacnamaíocha” sócmhainní de gach cineál, cibé acu atá inláimhsithe nó doláimhsithe, sochorraithe nó dochorraithe, arb acmhainní nach cistí iad, ach is féidir a
úsáid chun cistí, earraí nó seirbhísí a
fháil;
[...]
(f)      ciallaíonn “reo cistí” cosc a chur ar aon bhogadh, aistriú, athrú, úsáid, rochtain ar, nó láimhseáil cistí ar aon dóigh as a n‑eascródh aon athrú ar a dtoirt, méid, suíomh, úinéireacht, seilbh, tréith, ceann scríbe, nó aon athrú eile a d’fhágfadh go bhféadfaí na cistí a úsáid, bainistíocht phunainne san áireamh;
(g)      ciallaíonn “cistí” sócmhainní airgeadais agus leasanna de gach cineál, lena n‑áirítear ach gan bheith teoranta don mhéid seo a leanas:
[...]
(iii)      urrúis agus ionstraimí fiachais a thrádáiltear go poiblí nó go príobháideach, lena n‑áirítear stoic agus scaireanna, deimhnithe in ionannas urrús, bannaí, nótaí, barántais, bintiúir agus conarthaí díorthach;
[...]’
[Aistriúchán neamhoifigiúil]
8        Foráiltear le hAirteagal 2(1) den Rialachán sin:
‘Na cistí agus na sócmhainní eacnamaíocha go léir ar le duine nádúrtha nó dlítheanach, le heintiteas, comhlacht nó grúpa, nó le daoine nádúrtha nó dlítheanacha, eintiteas nó comhlachtaí a bhfuil baint acu leo, mar a liostaítear in Iarscríbhinn I agus atá faoi úinéireacht, ina seilbh, faoina gcoimeád nó á rialú acu, déanfar iad a reo.’
[Aistriúchán neamhoifigiúil]
9        Foráiltear le hAirteagail 2a agus 4 go 7 de Rialachán Uimh. 269/2014 do mhaoluithe ar an mbeart maidir le reo cistí.
10      Luaitear an méid seo a leanas in Airteagal 9(1) den Rialachán sin:
‘Toirmeascfar páirt a ghlacadh, go feasach agus d’aon ghnó, i ngníomhaíochtaí arb é is cuspóir nó éifeacht dóibh dul timpeall ar na bearta dá dtagraítear in Airteagal 2.’
[Aistriúchán neamhoifigiúil]
An díospóid sna príomhimeachtaí agus na ceisteanna a tharchuirtear le haghaidh réamhrialú
11      Is fochuideachta indíreach de bhanc Rúiseach Sberbank é SBK Art, atá ar cheann de na heintitis a liostaítear in Iarscríbhinn I a ghabhann le Rialachán Uimh. 269/2014 agus ar cuireadh a ainm leis an Iarscríbhinn sin le Rialachán Cur Chun Feidhme (AE) 2022/1270 ón gComhairle an 21 Iúil 2022 lena gcuirtear chun feidhme Rialachán Uimh. 269/2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2022 L 193, lch. 133). Deir Hoge Raad der Nederlanden (an Chúirt Uachtarach, an Ísiltír), an chúirt a rinne an tarchur, ós rud é go bhfuil nasc ag SBK Art le Sberbank, go bhfuil na cistí atá faoi úinéireacht, i seilbh nó faoi rialú an chéad eintitis sin reoite freisin de bhun Airteagal 2(1) de Rialachán Uimh. 269/2014.
12      Is eintiteas é STAK atá faoi rialú dhlí na hÍsiltíre agus a shealbhaíonn scaireanna Fortenova GroupTopCo BV ar iontaoibh, ar scairshealbhóir indíreach é de Fortenova Grupa d.d., cuideachta atá corpraithe faoi dhlí na Cróite, atá gníomhach sna hearnálacha miondíola, táirgthe bia agus talmhaíochta. Chuige sin, eisíonn STAK admhálacha taisclainne i leith Fortenova GroupTopCo agus íocann sé díbhinní le sealbhóirí na n-ionstraimí sin.
13      Tá 41.82 % de na hadmhálacha taisclainne sin ag SBK Art. Is ag Open Pass agus VTB Bank (an Eoraip) atá 27.52 % agus 7.27 % de na hionstraimí sin, faoi seach. Mar iontaobhaí scaireanna in Fortenova GroupTopCo, feidhmíonn STAK na cearta vótála a ghabhann leis na scaireanna sin tar éis formheas a fháil roimh ré ó shealbhóirí na n-admhálacha taisclainne sin. Deonaítear an formheas sin ag cruinniú.
14      I gcomhréir le cairt bhainistíochta STAK, ceadaítear do gach sealbhóir admhála taisclainne ag a bhfuil cearta vótála freastal agus idirghabháil a dhéanamh go pearsanta, nó ionadaíocht a bheith acu, ag cruinniú den sórt sin. Tá ceart vóta amháin ag gach admháil taisclainne.
15      An 9 Lúnasa 2022, thionóil bord stiúrthóirí STAK sealbhóirí na n-admhálacha taisclainne chuig an gcéad chruinniú eile, a bhí sceidealaithe don 18 Lúnasa 2022 in Amstardam (an Ísiltír), á fhógairt nach gceadófaí do shealbhóirí atá faoi réir bearta sriantacha na cearta a ghabhann leis na hionstraimí sin a fheidhmiú agus, go háirithe, a gceart vótála sa chruinniú.
16      Áiríodh ar an gclár oibre don chruinniú a bhí beartaithe don 18 Lúnasa 2022 rún beartaithe a chuir Open Pass ar aghaidh, arb é is aidhm dó cairt bhainistíochta agus airteagail chomhlachais STAK a leasú i ndáil leis na rialacha maidir le rialachas corparáideach, eadhon an córam agus an tromlach is gá chun cinntí áirithe a ghlacadh.
17      An 17 Lúnasa 2022, d’fhógair SBK Art go ndéanfaí ionadaíocht air ag an gcruinniú agus, an 18 Lúnasa 2022, rinne sé iarracht na cearta vótála a ghabhann lena admhálacha taisclainne a fheidhmiú go leictreonach agus go pearsanta araon. Mar sin féin, diúltaíodh rochtain ar an gcruinniú sin agus ar an gcóras vótála leictreonach d’ionadaí SBK Art. Chuir STAK in iúl do SBK Art freisin an lá céanna, ag féachaint do na bearta sriantacha arna bhforchur ag an Aontas Eorpach agus ag Stáit Aontaithe Mheiriceá i bhfianaise ghníomhaíochtaí Chónaidhm na Rúise i ndíchobhsú staid na hÚcráine, nár údaraíodh SBK Art a chearta vótála a fheidhmiú agus nach bhféadfaí aon vóta a chaith sé a chur san áireamh.
18      Ós rud é nár baineadh amach an tromlach ba ghá chun cinntí a ghlacadh ag cruinniú an 18 Lúnasa 2022, an 19 Lúnasa 2022, thug bord stiúrthóirí STAK cuireadh do shealbhóirí admhála taisclainne chuig an dara cruinniú atá beartaithe don 30 Lúnasa 2022. D’fhógair sé arís nach nglacfaí le vótaí na ndaoine atá faoi réir bearta sriantacha.
19      Le breithiúnas an 6 Meán Fómhair 2022, dheonaigh an breitheamh a éisteann iarratais ar bhearta eatramhacha Rechtbank Amsterdam (an Chúirt Dúiche Amstardam, an Ísiltír) iarratas ar bhearta eatramhacha arna thaisceadh ag SBK Art ag iarraidh, inter alia, ordú lena gceanglaítear ar STAK cead a thabhairt, le linn na tréimhse suas go dtí an 31 Nollaig 2022, a bheith rannpháirteach in aon chruinniú agus aitheantas a thabhairt do na cearta vótála a ghabhann lena admhálacha taisclainne. Mar thoradh ar an mbreithiúnas sin, cuireadh an tríú cruinniú, a bhí le tionól an 8 Meán Fómhair 2022, ar ceal.
20      Le cinneadh an 29 Nollaig 2022, chuir Gerechtshof Amsterdam (an Chúirt Achomhairc Amstardam, an Ísiltír) breithiúnas an bhreithimh a éisteann iarratais ar bhearta eatramhacha ó Rechtbank Amsterdam (an Chúirt Dúiche Amstardam) ar neamhní agus dhiúltaigh sé d’iarratas SBK Art dá dtagraítear sa mhír roimhe seo den bhreithiúnas seo.
21      Rinne SBK Art achomharc ar phointe dlí i gcoinne chinneadh Gerechtshof Amsterdam (an Chúirt Achomhairc Amstardam) an 29 Nollaig 2022 os comhair na cúirte a rinne an tarchur. De réir na cúirte a rinne an tarchur, ardaíonn an díospóid atá os a comhair dhá cheist. Is í an chéad cheist an gciallaíonn reo cistí, de réir bhrí Airteagal 1(f) de Rialachán Uimh. 269/2014, nach féidir le sealbhóir admhála taisclainne, amhail SBK Art, na cearta, a ghabhann leis na hionstraimí sin, chun freastal ar chruinniú agus vótáil ann a fheidhmiú. Is í an dara ceist an bhfuil cineál agus ábhar an togra ar chlár oibre cruinnithe den sórt sin agus an chaoi a bhfuil sé beartaithe ag sealbhóir na n-ionstraimí sin vótáil ábhartha, sa chomhthéacs sin.
22      I ndáil leis sin, tugann an chúirt a rinne an tarchur faoi deara, ar an gcéad dul síos, go gcomhlíonann an léiriú ar Airteagal 1(f) de Rialachán Uimh. 269/2014, lena dtuigtear go gciallaíonn reo cistí go bhfágann an reo sin nach féidir na cearta, a ghabhann leis na hadmhálacha taisclainne, chun freastal ar chruinniú agus vótáil ann, an sainmhíniú leathan ar reo cistí agus go gcomhlíonann sé an prionsabal nach mór an tionchar is mó is féidir a bheith ag bearta sriantacha ar an duine lena mbaineann siad.
23      Ar an taobh eile,
tá léiriú sriantach ar an gcoincheap ‘cistí a reo’, ar dá réir nach gcuireann reo den sórt sin bac, go hiomlán nó go páirteach, ar fheidhmiú na gceart chun freastal ar chruinniú agus vótáil ann, comhsheasmhach le prionsabal na comhréireachta. Níor cheart go mbeadh bearta sriantacha ina gcúis le héifeachtaí díréireacha ar na daoine atá faoina réir. D’fhéadfaí cuspóir na mbeart sriantach a bhaint amach go beacht trí chosc a chur ar chur chun feidhme cinntí a dhéantar tar éis fheidhmiú an chirt vótála nó trí aon éifeacht dhlíthiúil a bhaint de na cinntí sin. Is féidir a shamhlú freisin go gcuirfí cosc ar an duine atá faoi réir na mbeart sin an ceart chun freastal ar an gcruinniú agus vótáil ann a fheidhmiú i gcás ina bhféadfadh iarmhairtí a bheith ag an gcinneadh is ábhar don vótáil sin ar na cistí amhail iad siúd a thuairiscítear in Airteagal 1(f) de Rialachán Uimh. 269/2014, eadhon athruithe ar mhéid, méid, suíomh, úinéireacht, seilbh, carachtar, ceann scríbe na gcistí nó aon athrú eile a d’fhágfadh go bhféadfaí iad a úsáid, lena n-áirítear bainistiú punainne. Mar sin féin, d’fhéadfadh léiriú den sórt sin, a fhágann go bhfuil an toirmeasc ar fheidhmiú an chirt chun freastal ar an gcruinniú agus vótáil ann ag brath ar na hiarmhairtí sonracha a bheadh ag feidhmiú den sórt sin ar na cistí, an bonn a bhaint de chuspóir shoiléireacht agus éifeachtacht na mbeart sriantach.
24      Sna himthosca sin, chinn an Hoge Raad der Nederlanden (an Chúirt Uachtarach na hÍsiltíre) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais:
‘(1)      An gá reo cistí de réir bhrí Airteagal 1(f) de Rialachán 269/2014 a léiriú, i ndáil le scairdheimhnithe ar le daoine nádúrtha nó dlítheanacha, eintitis nó comhlachtaí a bhfuil baint acu leo, a liostaítear in Iarscríbhinn I, nó atá faoi úinéireacht, i seilbh nó faoi rialú na ndaoine nádúrtha nó dlítheanacha, na n‑eintiteas nó na gcomhlachtaí sin a bhfuil baint acu leo, sa chaoi nach féidir na cearta rannpháirtíochta agus vótála a ghabhann leis na scairdheimhnithe a fheidhmiú, ar a laghad fad nach ndéanfar damáiste díréireach do shealbhóir an deimhnithe lena mbaineann mar thoradh air sin?
(2)      An mbeidh freagra difriúil ar [chéad] cheist [...] más rud é, sa chás seo, ag féachaint do chineál agus ábhar an chinnidh atá ar an gclár oibre agus don seasamh a chuir sealbhóir deimhnithe lena mbaineann in iúl maidir leis an gcinneadh sin araon, go bhféadfadh gluaiseacht, aistriú, athrú, úsáid, rochtain nó láimhseáil cistí a bheith mar thoradh ar fheidhmiú na gceart chun páirt a ghlacadh i gcruinnithe agus chun vótáil, ar cistí iad a mbeadh athrú ar a méid, ar a méid, ar a suíomh, ar a n‑úinéireacht, ar a seilbh, ar a gcineál, ar a gceann scríbe nó ar aon athrú eile a d’fhágfadh go bhféadfaí iad a úsáid, lena n‑áirítear bainistiú punainne de réir bhrí Airteagal 1(f) de Rialachán 269/2014?’
An iarraidh an chuid ó bhéal den nós imeachta a athoscailt
25      Trí dhoiciméad a taisceadh i gClárlann na Cúirte an 31 Deireadh Fómhair 2025, d’iarr SBK Art go n-athosclófaí an chuid ó bhéal den nós imeachta, de bhun Airteagal 83 de Rialacha Nós Imeachta na Cúirte Breithiúnais.
26      Mar thaca lena iarraidh, áitíonn SBK Art, ar an gcéad dul síos, go bhfuil faisnéis thábhachtach in easnamh ag an gCúirt chun a breithiúnas a thabhairt. Murab ionann agus an méid a mholann an tAbhcóide Ginearálta i mír 63 dá Thuairim, ní reo uathoibríoch na gceart sin é cearta vótála a aicmiú mar ‘acmhainní eacnamaíocha’, de réir bhrí Airteagal 1(d) de Rialachán Uimh. 269/2014, ós rud é nach féidir cistí, earraí nó seirbhísí a fháil i gcónaí le feidhmiú na gceart sin. Thairis sin, i míreanna 55 agus 56 dá Thuairim, rinne an tAbhcóide Ginearálta cinntí míchearta fíorais maidir leis an gcóram atá le baint amach laistigh de STAK chun cinntí áirithe a ghlacadh. Thairis sin, murab ionann agus an méid a luaitear i mír 49 den tuairim sin, níl feidhm ag aon cheann de na maoluithe dá bhforáiltear in Airteagail 2a agus 4 go 7 de Rialachán Uimh. 269/2014 maidir le cearta vótála. Ar an dara dul síos, theip ar an Abhcóide Ginearálta a chur san áireamh, ina Thuairim, na hiarmhairtí díréireacha a bheadh ag toirmeasc iomlán ar fheidhmiú na gceart chun freastal ar chruinniú agus vótáil ann ar chearta bunúsacha SBK Art. Braitheann toradh roinnt sraitheanna imeachtaí os comhair na gcúirteanna náisiúnta ar cé acu a d’fhéadfaí nó nach bhféadfaí an toirmeasc ar fheidhmiú na gceart sin a sheachaint i gcás iarmhairtí den sórt sin. Ar an tríú dul síos, thug an tAbhcóide Ginearálta aghaidh ina Thuairim ar shaincheisteanna nár pléadh idir na páirtithe ina mbarúlacha i scríbhinn, amhail, go háirithe, an riosca go rachfaí timpeall ar bhearta reo.
27      Chuige sin, ba cheart a mheabhrú faoin dara mír d’Airteagal 252 CFAE, go dtíolacann an tAbhcóide Ginearálta go poiblí, le neamhchlaontacht agus neamhspleáchas iomlán, aighneachtaí réasúnaithe i gcúirt oscailte ar chásanna ina n-éilítear a rannpháirtíocht i gcomhréir le Reacht Chúirt Bhreithiúnais an Aontais Eorpaigh, a cheangal ar a idirghabháil. Níl an Chúirt faoi cheangal ag Tuairim an Abhcóide Ghinearálta ná ag an réasúnaíocht ba chúis léi (breithiúnas an 30 Deireadh Fómhair 2025,
Qassioun,
C‑790/23, EU:C:2025:838, mír 34).
28      Thairis sin, ní fhoráiltear le Reacht Chúirt Bhreithiúnais an Aontais Eorpaigh ná leis na Rialacha Nós Imeachta go bhféadfaidh na páirtithe nó na daoine leasmhara dá dtagraítear in Airteagal 23 den Reacht sin barúlacha a thíolacadh mar fhreagairt ar Thuairim an Abhcóide Ghinearálta. Dá bhrí sin, ós rud é nach n-aontaíonn páirtí nó duine leasmhar den sórt sin le Tuairim an Abhcóide Ghinearálta, gan beann ar na ceisteanna a scrúdaíodh sa Tuairim, ní féidir leis sin, ann féin, a bheith ina fhoras lena dtugtar údar le hathoscailt an nós imeachta ó bhéal (breithiúnas an 4 Meán Fómhair 2025,
Nissan Iberia,
C‑21/24, EU:C:2025:659, mír 31).
29      Dá bhrí sin, ós rud é go bhféachann iarraidh SBK Art go n-athosclófaí an chuid ó bhéal den nós imeachta lena chur ar a chumas freagra a thabhairt ar sheasamh an Abhcóide Ghinearálta ina Thuairim, ní féidir glacadh leis an iarraidh sin.
30      É sin ráite, de bhun Airteagal 83 dá Rialacha Nós Imeachta, féadfaidh an Chúirt, tráth ar bith, tar éis di an tAbhcóide Ginearálta a éisteacht, a ordú go n‑atosófar an chuid ó bhéal den nós imeachta, go háirithe má mheasann sí nach bhfuil dóthain faisnéise os a comhair, nó i gcás, tar éis clabhsúr a chur leis an gcuid sin den nós imeachta, ina dtíolacfaidh páirtí fíoras nua a mbeidh a chineál ina thoisc chinntitheach ar bhreith na Cúirte nó i gcás ina gcaithfear an cás a chinneadh ar bhonn argóint nár pléadh idir na páirtithe agus na daoine leasmhara dá dtagraítear in Airteagal 23 de Reacht Chúirt Bhreithiúnais an Aontais Eorpaigh.
31      Sa chás seo, tar éis di an tAbhcóide Ginearálta a éisteacht, measann an Chúirt go bhfuil, ag deireadh na céime i scríbhinn den nós imeachta agus tar éis na héisteachta a tionóladh os a comhair, an fhaisnéis go léir is gá aici chun na ceisteanna a chuir an chúirt a rinne an tarchur a fhreagairt. Ina theannta sin, ní nochtar leis an iarraidh chun an chuid ó bhéal den nós imeachta a athoscailt aon fhíoras nua de chineál a d’fhéadfadh a bheith ina thoisc chinntitheach don chinneadh a iarrtar ar an gCúirt a thabhairt sa chás seo. Ar deireadh, ní gá an cás seo a chinneadh ar bhonn argóint nár pléadh idir na páirtithe agus na daoine leasmhara dá dtagraítear in Airteagal 23 de Reacht Chúirt Bhreithiúnais an Aontais Eorpaigh.
32      Dá bhrí sin, ní gá a ordú go n‑atosófar an chuid ó bhéal den nós imeachta.
Breithniú ar na ceisteanna a tharchuirtear le haghaidh réamhrialú
33      Lena ceisteanna, ar cheart iad a scrúdú le chéile, fiafraíonn an chúirt a rinne an tarchur, go bunúsach, an gá Airteagal 1(f) de Rialachán Uimh. 269/2014 a léiriú sa chaoi go gcuirtear cosc, go hiomlán nó, i gcás inarb ábhartha, faoi choinníollacha áirithe, le reo cistí, de réir bhrí na forála sin, ar dhuine nó eintiteas, nó ar dhuine nó eintiteas a bhfuil baint aige leis nó léi, a bhfuil a ainm nó a hainm in Iarscríbhinn I a ghabhann leis an Rialachán sin, cearta a fheidhmiú chun freastal ar chruinniú de shealbhóirí admhála taisclainne agus chun vótáil ag an gcruinniú sin, ar cearta iad atá ag an duine nó ag an eintiteas sin de bhua na n-admhálacha taisclainne a shealbhaíonn sé nó sí.
34      Mar réamhphointe, ba cheart a thabhairt faoi deara, de bhun Airteagal 2(1) de Rialachán Uimh. 269/2014, go ndéantar na cistí agus na hacmhainní eacnamaíocha uile ar le daoine nádúrtha nó dlítheanacha, eintitis nó comhlachtaí iad, nó daoine nádúrtha nó dlítheanacha, eintitis nó comhlachtaí a bhfuil baint acu leo, mar a liostaítear in Iarscríbhinn I a ghabhann leis an Rialachán sin, a reo.
35      De réir Airteagal 1(g)(iii) de Rialachán Uimh. 269/2014, áirítear leis an gcoincheap ‘cistí’, inter alia, urrúis agus ionstraimí fiachais, lena n-áirítear stoic agus scaireanna, agus deimhnithe in ionannas urrús, agus mar thoradh air sin gur cistí iad admhálacha taisclainne, amhail iad siúd atá i gceist sna príomhimeachtaí, de réir bhrí na forála sin. Dá bhrí sin, murab ionann agus an méid a mhaíonn SBK Art ina bharúlacha i scríbhinn, ní féidir ionstraimí den sórt sin a mheas mar ‘acmhainní eacnamaíocha’, de réir bhrí Airteagal 1(d) den Rialachán sin, ós rud é go sainmhínítear san fhoráil sin acmhainní eacnamaíocha mar shócmhainní de gach cineál, bídís inláimhsithe nó doláimhsithe, sochorraithe nó dochorraithe, nach cistí iad.
36      Thairis sin, sainmhínítear ‘reo cistí’ in Airteagal 1(f) de Rialachán 269/2014 mar ‘cistí a chosc ar aon bhogadh, aistriú, athrú, úsáid, rochtain ar, nó láimhseáil cistí ar aon bhealach as a n-eascródh aon athrú ar a dtoirt, méid, suíomh, úinéireacht, seilbh, tréith, ceann scríbe, nó aon athrú eile a d’fhágfadh go bhféadfaí na cistí a úsáid, lena n-áirítear bainistiú punainne’.
37      De réir cásdlí socair, ní mór an fhoráil sin a léiriú ní hamháin trína foclaíocht a chur san áireamh ach freisin trína comhthéacs agus trí na cuspóirí a shaothraítear leis na rialacha ar cuid díobh í a chur san áireamh (breithiúnais an 17 Samhain 1983,
Merck, 292/82, EU:C:1983:335, mír 12, agus an 1 Lúnasa 2025,
Alace agus Canpelli,
C‑758/24 agus C‑759/24, EU:C:2025:591, mír 91).
38      Dá bhrí sin, ós rud é gur cistí iad deimhnithe arb ionann iad agus urrúis de réir bhrí Airteagal 1(g)(iii) de Rialachán Uimh. 269/2014, is ionann feidhmiú na gceart a thugtar le deimhnithe den sórt sin chun gur féidir lena sealbhóirí freastal ar chruinniú de shealbhóirí deimhnithe den sórt sin agus vótáil ag an gcruinniú sin agus gníomh úsáide na ndeimhnithe sin nach mór, ar an mbonn sin, a aicmiú mar ‘úsáid cistí’ de réir bhrí Airteagal 1(f) den Rialachán sin.
39      Mar sin féin, agus mar a thug an tAbhcóide Ginearálta faoi deara, go bunúsach, i mír 30 dá Thuairim, is féidir a thuiscint ó fhoclaíocht na forála sin go dtagraíonn an dara cuid den fhoráil sin, eadhon ‘a d’fhágfadh aon athrú ar a dtoirt, méid, suíomh, úinéireacht, seilbh, tréith, ceann scríbe nó aon athrú eile a d’fhágfadh go bhféadfaí na cistí a úsáid, lena n-áirítear bainistiú punainne’, do na caingne uile dá dtagraítear sa chéad chuid den fhoráil sin.
40      Maidir le feidhmiú na gceart chun freastal ar chruinniú agus vótáil ann, is éard atá i gceist leis an bhfeidhmiú sin, fiú go hindíreach amháin, ceann amháin nó níos mó de na hiarmhairtí do na cistí dá dtagraítear san fhoráil sin, amhail athrú ar a méid, a méid, a suíomh, a n-úinéireacht, a seilbh, a gcarachtar nó a gceann scríbe. Is é an toradh a bhíonn ar fheidhmiú den sórt sin go nglactar, ag an gcruinniú atá i gceist, cinntí ar gá dóibh difear a dhéanamh do staid agus d’fheidhmiú na cuideachta, agus, dá bhrí sin, go hindíreach ar a laghad, dá luach agus, dá bhrí sin, do luach measta na scaireanna nó na n-admhálacha taisclainne atá i seilbh an duine atá faoi réir bearta sriantacha.
41      Dá bhrí sin, ní mór Airteagal 1(f) de Rialachán 269/2014 a léiriú sa chaoi go gcuirtear cosc, go hiomlán agus gan choinníoll, le reo cistí, de réir bhrí na forála sin, ar dhaoine atá faoi réir beart sriantach a gcearta a ghabhann le hadmhálacha taisclainne a fheidhmiú chun go mbeidh siad in ann freastal ar chruinniú shealbhóirí na n-ionstraimí sin agus vótáil ag an gcruinniú sin.
42      Is fíor gurb ionann na léirithe ar Airteagal 1(f) de Rialachán Uimh. 269/2014, a leag an chúirt a rinne an tarchur amach ina hiarraidh ar réamhrialú agus a d’áitigh SBK Art i bhfabhar ina bharúlacha i scríbhinn, ar dá réir nach bhfuil toirmeasc ar admhálacha taisclainne a úsáid ach amháin ag brath ar ábhar na dtograí atá ar chlár oibre an chruinnithe nó ar rún vótála shealbhóirí na hadmhála taisclainne, agus srian nach bhfuil chomh sriantach céanna ar chearta daoine atá faoi réir beart maidir le reo cistí agus, go háirithe, ar a gceart chun maoine a ráthaítear le hAirteagal 17 den Chairt um Chearta Bunúsacha an Aontais Eorpaigh.
43      Mar sin féin, is leor a thabhairt faoi deara, chun diúltú do na léirithe sin, dá nglacfaí le ceann amháin acu, go gcuirfí bac ar an gcuspóir a leagtar amach in Airteagal 1(f) de Rialachán Uimh. 269/2014, is é sin go bhfuil sé d’éifeacht ag reo cistí teorainn a chur, a mhéid is féidir, leis na hidirbhearta is féidir a dhéanamh le cistí reoite (féach, de réir analaí, breithiúnas an 11 Samhain 2021,
Bank Sepah,
C‑340/20, EU:C:2021:903, mír 43).
44      Mar a luaigh STAK, Rialtas na hOstaire, Rialtas na hÍsiltíre agus an Coimisiún Eorpach ina mbarúlacha i scríbhinn, d’fhéadfadh na léirithe sin imchéimniú na mbeart maidir le reo cistí a tugadh isteach le Rialachán Uimh. 269/2014 a éascú, cé go dtoirmisctear le hAirteagal 9(1) den Rialachán sin rannpháirtíocht, go feasach agus d’aon ghnó, i ngníomhaíochtaí arb é is cuspóir nó éifeacht dóibh dul timpeall ar na bearta sin.
45      Dá nglacfaí le léirmhínithe den sórt sin, gach uair a thionólfaí cruinniú, bheadh sé riachtanach, chun a chinneadh an bhféadfaidh sealbhóirí na hadmhála taisclainne atá faoi réir reo cistí freastal ar an gcruinniú sin agus vótáil ann, a fhíorú, i bhfianaise chineál na dtograí ar chlár oibre an chruinnithe sin nó rún vótála an duine lena mbaineann, an bhfuil iarmhairtí díreacha nó indíreacha ag feidhmiú na gceart sin ar na cistí atá i gceist.
46      Ar thaobh amháin,
d’fhéadfadh sé nach bhféadfaí na héifeachtaí a bheidh ag feidhmiú na gceart chun freastal ar chruinniú agus vótáil ann ar na hionstraimí sin a fhionnadh go héasca agus láithreach ar bhonn ábhar an togra atá ar chlár oibre an chruinnithe sin agus ar an mbonn sin amháin. Dá réir sin, tá baol ann go n-údarófar do na daoine atá faoi réir na mbeart sriantach a gcearta a fheidhmiú a eascraíonn as na hadmhálacha taisclainne atá ina seilbh acu, d’ainneoin iarmhairtí a bheith ann do luach measta na n-ionstraimí sin; D’fhágfadh sé sin nach mbeadh aon bhrí le reo na gcistí a rinne difear do na hadmhálacha taisclainne sin (féach, chuige sin, breithiúnais an 11 Deireadh Fómhair 2007,
Möllendorf agus Möllendorf-Niehuus,
C‑117/06, EU:C:2007:596, mír 58, agus an 11 Samhain 2021,
Bank Sepah,
C‑340/20, EU:C:2021:903, mír 65).
47      Ar an taobh eile,
maidir leis an léiriú ar dá réir nach bhfuil toirmeasc ar fheidhmiú na gceart vótála a ghabhann le hadmhálacha taisclainne ach amháin ar bhonn rún vótála shealbhóirí na n-ionstraimí sin, mar a thug an tAbhcóide Ginearálta faoi deara i mír 46 dá Thuairim, feidhmítear an ceart vótála faoi shaoirse, agus mar thoradh air sin ní féidir a ráthú go vótálfaidh sealbhóir admhála taisclainne a bhfuil beart reoite cistí dírithe air ar an gcaoi a chuir sé in iúl.
48      Ina theannta sin, ní leor a mheas go bhfuil éifeachtaí diúltacha suntasacha ag léiriú Airteagal 1(f) de Rialachán Uimh. 269/2014, dá dtagraítear i mír 41 den bhreithiúnas seo, ar cheart maoine na ndaoine atá faoi réir reo cistí chun údar a thabhairt le diúltú don léiriú sin i bhfabhar na ndaoine a mhol SBK Art, a leagtar amach i mír 42 den bhreithiúnas seo.
49      Ar thaobh amháin,
fiú má thuigtear go leathan é, níl sé i gceist le ‘reo cistí’ a maoin a bhaint de na daoine dá ndéantar difear, ós rud é go bhfuil beart den sórt sin de chineál sealadach agus inchúlaithe, mar is léir ó Airteagal 6 de Chinneadh 2014/145 (féach, de réir analaí, breithiúnas an 15 Nollaig 2022,
Instrubel agus páirtithe eile,
C‑753/21 agus
C‑754/21, EU:C:2022:987, mír 50 agus an cásdlí dá dtagraítear).
50      Ar an taobh eile,
mheabhraigh an Chúirt go bhfuil iarmhairtí ag bearta sriantacha, de réir sainmhínithe, a dhéanann difear do chearta maoine, rud a dhéanann dochar do dhaoine a chumhdaítear leis na bearta sin (féach, chuige sin, breithiúnais an 28 Márta 2017,
Rosneft,
C‑72/15, EU:C:2017:236, mír 149, agus an 25 Meitheamh 2020,
VTB Bank v an Chomhairle,
C‑729/18 P, EU:C:2020:499, mír 81).
51      Chinn an Chúirt freisin go bhfuil an cuspóir níos leithne maidir leis an tsíocháin agus an tslándáil idirnáisiúnta a chaomhnú, mar is léir ó aithrisí 1 agus 3 de Rialachán Uimh. 269/2014, agus i gcomhréir le cuspóirí ghníomhaíocht sheachtrach an Aontais a leagtar amach in Airteagal 21 CAE, de chineál chun údar a thabhairt le hiarmhairtí diúltacha, fiú iarmhairtí substaintiúla, do dhaoine atá faoi réir bearta sriantacha (féach, de réir analaí, breithiúnais an 28 Márta 2017,
Rosneft,
C‑72/15, EU:C:2017:236, mír 150, agus an 25 Meitheamh 2020,
VTB Bank v an Chomhairle,
C‑729/18 P, EU:C:2020:499, mír 82).
52      Ina theannta sin, ní mór a thabhairt faoi deara gur fhoráil reachtas an Aontais, in Airteagail 2a agus 4 go 7 de Rialachán Uimh. 269/2014, do mhaoluithe ar bhearta chun cistí a reo, d’fhonn, inter alia, leasanna na ndaoine ar reodh a gcistí a chur san áireamh (féach, de réir analaí, breithiúnas an 29 Samhain 2018,
National Iranian Tanker Company v an Chomhairle,
C‑600/16 P, EU:C:2018:966, míreanna 85 agus 86). Dá bhrí sin, má mheasann duine den sórt sin go gcomhlíonann sé na coinníollacha le haghaidh ceann de na maoluithe sin, féadfaidh sé, sa bhreis ar na cásanna ina scaoiltear na cistí go huathoibríoch, iarratas a dhéanamh chuig na húdaráis inniúla chun iad a scaoileadh.
53      I bhfianaise an mhéid sin roimhe seo, is é an freagra ar na ceisteanna a tharchuirtear ná nach mór Airteagal 1(f) de Rialachán Uimh. 269/2014 a léiriú sa chaoi go gcuirtear cosc, go hiomlán agus go neamhchoinníollach, le reo cistí, de réir bhrí na forála sin, ar dhuine nó eintiteas, nó ar dhuine nó eintiteas a bhfuil baint aige leis nó léi, a bhfuil a ainm nó a hainm in Iarscríbhinn I a ghabhann leis an Rialachán sin, an ceart chun freastal ar chruinniú de shealbhóirí admhála taisclainne agus an ceart chun vótáil sa chruinniú sin a fheidhmiú, ar cearta iad atá ag an duine nó ag an eintiteas sin de bhua na n-admhálacha taisclainne a shealbhaíonn sé nó sí.
Costais
54      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas na bpáirtithe sin, inghnóthaithe.
Ar na forais sin,
rialaíonn an Chúirt (an Cúigiú Dlísheomra) mar seo a leanas:
Maidir le hAirteagal 1(f) de Rialachán (AE) Uimh. 269/2014 ón gComhairle an 17 Márta 2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin, arna leasú le Rialachán Cur Chun Feidhme (AE) 2022/1354 ón gComhairle an 4 Lúnasa 2022,
ní mór léiriú a dhéanamh mar seo a leanas:
le reo cistí, de réir bhrí na forála sin, cuirtear cosc, go hiomlán agus go neamhchoinníollach, ar dhuine nó eintiteas, nó ar dhuine nó eintiteas atá comhlachaithe leis nó léi, a bhfuil a ainm nó a hainm in Iarscríbhinn I a ghabhann le Rialachán Uimh. 269/2014, arna leasú le Rialachán Cur Chun Feidhme 2022/1354, an ceart chun freastal ar chruinniú de shealbhóirí admhála taisclainne agus an ceart chun vótáil ag an gcruinniú sin a fheidhmiú, ar cearta iad atá ag an duine nó ag an eintiteas sin de bhua na n-admhálacha taisclainne a shealbhaíonn sé nó sí.
Sínithe
*      Teanga an cháis: an Ollainnis.